余司隶本甫昆仲共集薛卫尉园亭池上作
王嘉谟 (Ming)
画戟森前列，鸣珂集上阑。渚宫坼城畔，翠幄敞庭端。缇骑明村落，簪缨映树檀。灵源二路泻，空翠九门寒。花鸟春将晚，山川雪后看。席移时藉草，觞荐半调兰。选胜何须远，兴言自可欢。凄清鸣涧壑，掩映向衣冠。日永宜酣畅，人幽信旷观。会心还自失，寂寞独凭栏。